Luottamus tuomareiden pätevyyteen ja lahjomattomuuteen sekä heidän valmiuteensa noudattaa oikeusvaltioperiaatetta on edelleen suuri. On liian aikaista sanoa, miten Hongkongin tuomioistuimet tulkitsevat kansallista turvallisuuslakia ja missä määrin oikeuksia ja vapauksia suojellaan sen soveltamisen yhteydessä. Useimmissa kansallista turvallisuuslakia koskevissa tapauksissa tuomioistuimet ovat päättäneet, että syytetyt vapautetaan takuita vastaan oikeudenkäynnin ajaksi. Joissakin tapauksissa on kuitenkin herännyt kysymyksiä siitä, ettei korkean profiilin henkilöitä ole vapautettu takuita vastaan. Yhdessä tällaisessa tapauksessa kansallista turvallisuuslakia käsittelevä tuomari nimitettiin syyttäjän pyynnöstä johtamaan muuta kuin tätä lakia koskevaa tapausta, jossa oli kyse turvallisuuteen liittyvistä asioista. Tämä herättää kysymyksiä kansallisen turvallisuuslain 44 §:ään sisältyvien nimeämismääräysten soveltamisalasta ja tulkinnasta.

Kansallisella turvallisuuslailla on rajoittamaton ekstraterritoriaalinen soveltamisala, ja siinä säädetään, että tietyissä tapauksissa Manner-Kiinan viranomaiset käyttävät lainkäyttövaltaa. Lisäksi kansalliseen turvallisuuslakiin liittyviä tapauksia voidaan käsitellä tuomioistuimessa suljetuin ovin, mihin on syytä kiinnittää erityistä huomiota.

EU:n edustustolla ja unionin jäsenvaltioiden edustustoilla Hongkongissa on ollut lukuisia yhteyksiä kansalaisyhteiskunnan, tiedemaailman ja tiedotusvälineiden edustajiin, jotta ne saisivat tietoa kansallisen turvallisuuslain vaikutuksesta työhönsä. Laki on epäilemättä johtanut siihen, että itsesensuuri on lisääntynyt ja että tietojen tallentamiseen ja sosiaalisen median käyttöön sovelletaan turvallisuus etusijalla -lähestymistapaa. Huolta esiintyy myös siitä, että täysin laillisetkin yhteydet ulkomaisiin edustustoihin voivat johtaa syytteeseen salaisesta yhteistyöstä.

Kansallisessa turvallisuuslaissa säädetään rangaistaviksi neljä rikosta: valtioyhteydestä irrottautuminen, kumouksellisuus, terroristitoiminta ja salaa tehty yhteistyö ulkomaisten joukkojen tai ulkopuolisten tahojen kanssa. Rikosten laaja-alaisuus ja soveltamiseen liittyvä epävarmuus ovat herättäneet merkittävää huolta ja estäneet suojeltujen oikeuksien ja vapauksien harjoittamisen Hongkongissa. Tässä vaiheessa on vaikea arvioida, kuinka voimakas vaikutus tällaisilla esteillä on.

Tähän mennessä noin 10 000 henkilöä, myös monia nuoria, on pidätetty väitetyistä levottomuuksiin liittyvistä rikkomuksista. Monissa tapauksissa syytetoimiin liittyvien päätösten pitkittymisen vuoksi monet pidätetyistä ovat epävarmoja siitä, miten heitä vastaan esitetyt syytteet käsitellään, mikä herättää kysymyksiä oikeudenmukaisuudesta. Syytteitä on tähän mennessä nostettu noin 20 prosentissa tapauksista.

Poliisi on reagoinut voimakkaasti luvattomiin kokouksiin. Sen toiminta perustuu kansallisen turvallisuuslain, yleistä järjestystä koskevien lakien ja covid-19-epidemiaan liittyvien rajoitusten yhdistelmään. Poliisi käyttää uutta violettia varoituslippua epäillessään, että kansallista turvallisuuslakia rikotaan. Viranomaiset ovat tulkinneet laajasti sitä, mikä muodostaa lain rikkomisen mielenosoitusten yhteydessä. Rikkomukseksi on katsottu suositun iskulauseen ”Liberate Hong Kong, revolution of our times” (Vapauttakaa Hongkong, aikamme vallankumous) käyttö protesteissa ja jopa se, että protestoijat kantavat tyhjiä kylttejä. Vaikka protestilaulua Glory to Hong Kong ei ole nimenomaisesti julistettu laittomaksi, se on kielletty kouluissa. Lisäksi poliisin kansallinen turvallisuusyksikkö otti käyttöön vihjepuhelinnumeron helpottaakseen sellaisten tekojen ilmoittamista, joiden väitetään rikkovan kansallista turvallisuuslakia.

On liian aikaista sanoa, miten Hongkongin tuomioistuimet tulkitsevat kansallista turvallisuuslakia ja missä määrin oikeuksia ja vapauksia todella suojellaan, vaikka lain mukaan ihmisoikeuksia kunnioitetaan ja suojellaan kansallisen turvallisuuden turvaamiseksi. Kansalliseen turvallisuuslakiin liittyvässä ensimmäisessä ”testitapauksessa” ensimmäisen oikeusasteen tuomioistuin korosti, että tuomioistuimet tukeutuvat common law -periaatteisiin tulkitessaan uutta lakia ja ottavat huomioon ihmisoikeuksia koskevat suojatoimet. Luottamus tuomareiden pätevyyteen ja lahjomattomuuteen sekä heidän valmiuteensa noudattaa oikeusvaltioperiaatetta on edelleen korkealla, mutta on otettava huomioon, että Kiinan kansankongressin pysyvällä komitealla on viime kädessä toimivalta antaa oikeudellisia ”tulkintoja”. Ensimmäisen kansalliseen turvallisuuslakiin liittyvän oikeudenkäynnin on määrä alkaa vasta vuonna 2021.

Yhdistynyt kuningaskunta laajensi maahanmuutto-oikeuksia tarjotakseen hongkongilaisille mahdollisuuden kansalaisuuteen British National Overseas (Yhdistyneen kuningaskunnan merentakaisten alueiden kansalainen) -aseman avulla. Noin kolmella miljoonalla Hongkongin asukkaalla arvioidaan olevan tämä asema. Uusien järjestelyjen myötä niille, joilla on tämä asema, myönnetään viiden vuoden rajoitettu lupa jäädä Yhdistyneeseen kuningaskuntaan ja työ- tai opiskeluoikeus. Viiden vuoden kuluttua he voivat hakea asettautuneen henkilön asemaa, ja kun heillä on ollut asettautuneen henkilön asema 12 kuukauden ajan, he voivat hakea kansalaisuutta. Uusiin järjestelyihin liittyvät viisumisäännökset ilmoitettiin lokakuussa.

Hongkongin yhteystoimisto on vaikuttanut yhä enemmän Hongkongin poliittiseen päätöksentekoon ja poliittiseen järjestelmään, mikä on asettanut Hongkongin laajan itsehallinnon säilyttämisen kyseenalaiseksi. Hongkongiin on myös perustettu kansallisen turvallisuuslain nojalla uusi Manner-Kiinan toimielin, kansallisen turvallisuuden turvaamisesta vastaava virasto, joka voi harjoittaa lainkäyttövaltaa kansallista turvallisuutta koskevissa vakavissa tapauksissa, myös silloin, kun asia koskee ”monimutkaisia seikkoja”, jotka liittyvät toisen valtion osallisuuteen, tai ”ulkoisia seikkoja”, jotka eivät liity Hongkongin instituutioihin. Näitä säännöksiä ei ole tähän mennessä käytetty perusteena.

Hongkongin viranomaiset kielsivät ensimmäistä kertaa 30 vuoteen luvan Kiinan Taivaallisen rauhan aukion vuoden 1989 tapahtumien muistotilaisuuden järjestämiseen. Syyksi ilmoitettiin covid-19-pandemiaan liittyvät kansanterveydelliset ongelmat. Vuotuisen muistojuhlan järjestäjä, Kiinan isänmaallista ja demokraattista liikettä tukeva Hongkongin liitto (Hong Kong Alliance in Support of the Patriotic and Democratic Movements in China), uskoo, että kiellolla on poliittinen motiivi. Useita henkilöitä pidätettiin ja syytettiin osallistumisesta luvattomaan kokoukseen, koska he olivat pitäneet muistojuhlan kiellosta huolimatta. Taivaallisen rauhan aukion tapahtumiin liittyvät tilaisuudet ovat muutoin sallittuja, ja Kiinan isänmaallista ja demokraattista liikettä tukevan liiton ylläpitämä museo avasi ovensa uudelleen toukokuussa.

Poliisi pidätti 7. joulukuuta kahdeksan ihmistä Chinese University of Hong Kongissa edellisen kuukauden aikana tapahtuneista mielenosoituksista, ja kolmea heistä epäiltiin kansallisen turvallisuuslain rikkomisesta, koska he olivat ”yllyttäneet valtioyhteydestä irtautumiseen”. Toiset kahdeksan demokratia-aktivistia pidätettiin 8. joulukuuta, sillä heillä väitettiin olevan rooli luvattomissa kokoontumisissa heinäkuussa.

Perustuslain 30-vuotisjuhlan yhteydessä syntyi kiistaa vallanjakoa koskevasta kysymyksestä. Hongkongin hallitus totesi koulujen oppikirjojen tarkistamisen yhteydessä, ettei periaatetta sovelleta Hongkongissa. Tämä johti vilkkaaseen keskusteluun, jossa johtavat asianajajat esittivät, että vaikka perustuslaissa ei nimenomaisesti mainita vallanjakoa, eri hallinnonalojen vastuualueet on määritelty selvästi ja oikeuslaitoksen riippumattomuus on turvattu 85 §:ssä.

Muutoksenhakutuomioistuin – mukaan lukien korkeimman oikeuden presidentti Geoffrey Ma ja Yhdistyneen kuningaskunnan lordi Hoffman, joka osallistui vaihtuvana jäsenenä – hylkäsi 21. joulukuuta yksimielisesti demokratia-aktivistien tekemän kantelun hallituksen asettamasta kasvosuojuskiellosta ja piti kiinni siitä, että poikkeustilamääräys, jonka nojalla kielto asetettiin, oli perustuslain mukainen. Muutoksenhakutuomioistuimen päätöksessä oikeutettiin hallituksen turvautuminen poikkeustilamääräykseen levottomuuksien aikana ja korostettiin, että vaikka poikkeustilavaltuudet ovat laajoja ja joustavia, niiden käyttöä valvotaan tarkoituksenmukaisesti oikeudellisen uudelleentarkastelun, lakiasäätävän neuvoston valvontamenettelyn ja perustuslain vaatimusten – joiden mukaan tällaisista määräyksistä on säädettävä laissa ja niiden on oltava oikeasuhteisia – perusteella.

Itsesensuuri julkisessa elämässä lisääntyi, vaikka sen laajuutta on vaikea mitata. Suora sensuuri ei ole vielä levinnyt laajalle mediassa, vaikka jotkut toimittajat ovat kertoneet kyseenalaisista toimituksellisista päätöksistä ja arkaluonteisten asioiden valvonnan lisääntymisestä toimituksissa. Vaikka yleisradioyhtiö RTHK ei ole suoraan kytköksissä kansalliseen turvallisuuslakiin, siihen on kohdistunut yhä enemmän painostusta, jotta se välttäisi hallituksen provosoivaksi katsomaa toimintaa ja raportointia.

Tutkijat ovat kansallisen turvallisuuslain vuoksi epävarmoja siitä, mitä he voivat ja eivät voi opettaa, erityisesti kun kyse on arkaluonteisista aiheista ja Manner-Kiinasta tulevien opiskelijoiden opettamisesta. Jotkut tutkijat pidättäytyvät hakemasta tutkimusrahoitusta ulkomaisista lähteistä, erityisesti Yhdysvalloista, välttääkseen arkaluonteisten tilanteiden syntymisen.

Kansalaisjärjestöt pyrkivät varmistamaan, etteivät ne riko kansallista turvallisuuslakia, koska tämä vaikeuttaisi niiden työtä. Friedrich Naumann Stiftung on ensimmäinen merkittävä kansainvälinen järjestö, joka lopettaa toimintansa Hongkongissa kansallisen turvallisuuslain vuoksi.

Kouluihin on kohdistunut yhä enemmän paineita sen jälkeen, kun Kiinan ja Hongkongin viranomaiset ilmoittivat, että opetusta on suunnattava uudelleen isänmaallisuuden ja kansallisen turvallisuuslain ymmärtämisen edistämiseksi. Opetusvirasto poisti erään opettajan rekistereistään lopullisesti, koska hän oli käsitellyt itsenäisyysmyönteistä ajattelua oppitunneillaan ennen kansallisen turvallisuuslain käyttöönottoa. Koulujen oppikirjoja on tarkistettu, ja opettajia on neuvottu välttämään lain rikkomista. Koulutusala on muuttunut yhä poliittisemmaksi, ja Kiinan hallintoa kannattavat henkilöt ovat esittäneet, että monet opettajat tukevat demokratiaa tai jopa itsenäisyyttä ja että opiskelijoita indoktrinoidaan oppitunneilla länsimaisella ideologialla ja kannustetaan osallistumaan yhteiskunnallisiin liikkeisiin. Hallintojohtaja on uudistanut opettajankoulutusta varmistaakseen, että hallituksen suuntaviivoja noudatetaan paremmin.

Kokoontumisvapautta on rajoitettu covid-19-pandemian ja kansallisen turvallisuuslain vuoksi. Vuoden 2020 ensimmäisten kuuden kuukauden aikana jätettiin 107 julkisiin kokoontumisiin liittyvää hakemusta, joista 87 hylättiin. Heinäkuusta 2020 lähtien kaikki hakemukset on hylätty. Hylkäämisen pääasiallisena syynä on säännöllisesti viitattu covid-19-pandemiaan, ja maaliskuusta lähtien on kielletty ensin yli neljän, myöhemmin yli kahdeksan ihmisen tapaamiset. Poliisi on käyttänyt luvattomissa tapaamisissa violettia lippua varoittaakseen mahdollisista kansallisen turvallisuuslain rikkomuksista, vaikka ei ole selvää, mikä on hyväksyttävän poliittisen ilmaisun laajuus.

Hongkongin tuomioistuimissa on edistytty jonkin verran hlbti-henkilöiden oikeuksien tunnustamisessa. Maaliskuussa muutoksenhakutuomioistuin totesi perustuslain vastaiseksi ja lainvastaiseksi asuntoviranomaisen politiikan, joka esti ulkomailla avioliiton solmineita samaa sukupuolta olevia pariskuntia hakemasta julkista vuokra-asuntoa. Kesäkuussa verohallinto muutti verolakia niin, että puoliso, olipa kyseessä eri tai samaa sukupuolta olevien avioliitto, voi yhdessä aviopuolisonsa kanssa valita joko yhteisen tai henkilökohtaisen verotuksen. Hongkongin korkein oikeus päätti 18. syyskuuta, että muiden lainkäyttöalueiden lakien mukaisesti naimisissa olevilla samaa sukupuolta olevilla pariskunnilla olisi oltava Hongkongin perintölakien mukaiset yhtäläiset oikeudet. Samana päivänä tuomioistuin kuitenkin kieltäytyi tunnustamasta laajemmin samaa sukupuolta olevien ulkomaisia avioliittoja ja huomautti, että tiettyihin syrjintätapauksiin voitaisiin puuttua yksittäisten oikeudenkäyntien avulla. Vuonna 2020 esiin nousi huolenaiheita väitteistä, jotka koskivat turvapaikkahakemuksia käsittelevän henkilön esittämiä homofobisia huomautuksia turvapaikanhakijan seksuaalisesta suuntautumisesta.

Hongkong on toteuttanut joitakin toimenpiteitä ihmiskaupan torjumiseksi, vaikka Yhdysvallat asetti Hongkongin toisen tason tarkkailulistalle. Yhdysvaltojen vuosikertomuksessa ihmiskaupasta mainittiin muun muassa tehoton tunnistamismekanismi, syytetoimien vähäinen määrä ja uhrien rankaiseminen laittomista teoista, joihin heidät oli pakotettu. Viidennessä EU:n ja Hongkongin välisessä ihmiskauppaa käsittelevässä seminaarissa 17. ja 18. joulukuuta käsiteltiin yhteisiä huolenaiheita. Näitä olivat muun muassa ihmiskaupan torjuntaa koskeva kansainvälinen yhteistyö, uhrien auttaminen ja yhteistyö kansalaisyhteiskunnan kanssa.

Covid-19-epidemian uskotaan vaikuttaneen kielteisesti joidenkin ulkomaalaisten kotitaloustyöntekijöiden työoloihin. On esitetty, että jotkut työnantajat eivät ole antaneet työntekijöidensä lähteä kotoaan viettämään yhtä vapaapäiväänsä viikossa. Aasian kotitaloustyöntekijöiden liiton Hongkongin osasto ilmoitti työntekijöiden syrjinnän lisääntymisestä pandemian seurauksena. Esimerkkeinä voidaan mainita sopimusten laiton irtisanominen, jos työntekijöillä uskotaan olevan koronavirus, ja kieltäytyminen maksamasta palkkaa maahan tuleville ulkomaalaisille kotitaloustyöntekijöille, kun nämä ovat pakollisessa karanteenissa. Monet työnsä menettäneet kotitaloustyöntekijät ovat jääneet Hongkongiin, ja he ovat hyvin riippuvaisia hyväntekeväisyystuesta, koska muuta tukea ei ole saatavilla. Hongkongin viranomaiset ovat jakaneet ilmaisia covid-19-testejä ja kasvosuojuksia ulkomaalaisille kotitaloustyöntekijöille, jotka odottavat majoitustiloissa pääsyä uusien työnantajiensa koteihin.

Korruptiontorjuntajärjestelmä on edelleen toiminut tehokkaasti ja kestävästi, ja avoimuuden ja korruptionvastaisten toimien taso on Hongkongissa erittäin korkea. Viranomaiset, poliittiset johtajat ja yritysmaailman merkkihenkilöt ymmärtävät, että avoimuus on ensiarvoisen tärkeää, jotta Hongkong voisi säilyttää asemansa vahvana kansainvälisenä liiketoimintakeskuksena.

Covid-19-pandemian taloudelliset vaikutukset ovat vaikuttaneet köyhyysasteeseen, työttömyys on noussut korkeimmalle tasolle 16 vuoteen eli 6,6 prosenttiin vuoden 2020 lopussa ja 20–29-vuotiaiden nuorten työttömyysaste on noussut 11 prosenttiin. Köyhyysaste oli noussut 20,4 prosenttiin jo vuonna 2019. Tammikuussa 2020 hallintojohtaja ilmoitti 10 uudesta aloitteesta, joilla pyritään tukemaan ruohonjuuritasoa ja heikommassa asemassa olevia ihmisiä muun muassa nostamalla 10 000 väliaikaisasunnon tavoite 15 000:een vuodesta 2023 alkaen ja myöntämällä käteisavustuksia julkista vuokra-asuntoa yli kolme vuotta odottaneille hakijoille.

II. Talouskehitys